Rakvere Gümnaasiumi filmifestival
Rakvere Gümnaasiumi filmifestival (lühendina RGFF) oli 2004.-2022. aastal Rakveres toimunud Eesti suurim noortelt noortele korraldatav amatöörfilmifestival. Korraldusmeeskonna moodustasid läbi aastate peamiselt gümnaasiumiastme noored, kellest enamiku jaoks oli see esimene korraldamise kogemus. Ürituse toimumisaja vältel leidis filmifestival igal aastal aset Rakvere Gümnaasiumis. Kooli nime muutumise ja gümnaasiumiastme ärakaotamise tõttu, toimus 2022. aastal viimane selle näoline RGFF. Filmifestivalile saabus filme koolinoortelt ja tudengitelt üle terve Eesti. Filmid jagunesid kahte kategooriasse: õpilas- ning tudengifilmid. Enamjaolt valiti nii õpilas- kui ka tudengikategooriast välja esimese ja teise koha laureaadid, filmifestivali algusaastatel anti välja ka kolmandat kohta. Mitmel aastal kuulutati eriauhinnana välja ka grand prix. Kõiki laekunud filme hindasid oma ala asjatundjatest koosnev eelžürii. Paremiku moodustanud filmid linastusid finaalõhtul, mida hindasid Eesti kultuurimaastikul tuntud inimestest moodustuv põhižürii.